CELEX: 
Language: sl
Date: 2021-02-19 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) št. 640/2014 glede pravil o neizpolnjevanju v zvezi s sistemom za identifikacijo in registracijo govedi, ovc in koz ter izračunu ravni upravnih kazni v zvezi s prijavljenimi živalmi v okviru shem pomoči za živali ali ukrepov podpore na žival

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Predlog za poenostavitev iz tega delegiranega akta na področju neposrednih plačil ter integriranega administrativnega in kontrolnega sistema (IAKS) se nanaša na področje upravnih kazni za sheme neposrednih plačil za živali in ukrepe za razvoj podeželja. Predlagane spremembe bi se uporabljale samo za izračun plačil in uporabo upravnih kazni ter ne bodo vplivale na sektorska pravila in pravila o navzkrižni skladnosti.
            
            
               2.POSVETOVANJA PRED SPREJETJEM AKTA
            
            
               Pobuda nadaljuje prejšnja prizadevanja za izboljšanje in poenostavitev delegiranih in izvedbenih pravil za upravljanje in nadzor skupne kmetijske politike.
            
            
               Ti predlogi temeljijo na notranjih pregledih in posvetovanjih, ki potekajo z državami članicami o morebitni poenostavitvi sistema upravnih kazni v ukrepih prostovoljno vezane podpore na žival.
            
            
               Dokumenti, ki so bili pomembni za pisno posvetovanje, so bili istočasno poslani Evropskemu parlamentu in Svetu, kot je predvideno v skupnem dogovoru o delegiranih aktih. Osnutek je bil od 9. oktobra do 6. novembra 2020 objavljen na portalu za boljše pravno urejanje; prejeti sta bili dve pripombi, vendar se nista nanašali na konkretne pravne elemente predloga in zato nista sprožili nadaljnjih korakov pri sprejetju te pobude.
            
            
               3.PRAVNI ELEMENTI DELEGIRANEGA AKTA
            
            
               Ta delegirana uredba vsebuje seznam predlogov za poenostavitve na področju neposrednih plačil in IAKS.
            
            
               Glavni pravni elementi tega delegirana akta so:
            
            
               uskladitev pravil, da se upošteva neizpolnjevanje v zvezi s sistemom za identifikacijo in registracijo govedi, ovc in koz (člen 30);
            
            
               razjasnitev načela poznega obveščanja centralne podatkovne zbirke o dogodkih v zvezi z živalmi, kadar do poznih uradnih obvestil pride pred začetkom obveznega obdobja reje / referenčnim datumom (člen 30);
            
            
               uvedba praga treh odkritih neugotovljenih živali brez uporabe upravnih kazni (člen 31);
            
            
               prilagoditev upravnih kazni, kadar se odkrije, da več kot tri živali niso ugotovljene (člen 31).
            
            
               Uporablja se za vloge za pomoč, vloge za podporo in zahtevke za plačilo, ki se nanašajo na leta zahtevka ali premijska obdobja od 1. januarja 2021 dalje.
            
            
               DELEGIRANA UREDBA KOMISIJE (EU) …/…
            
            
               z dne 19.2.2021
            
            
               o spremembi Delegirane uredbe (EU) št. 640/2014 glede pravil o neizpolnjevanju v zvezi s sistemom za identifikacijo in registracijo govedi, ovc in koz ter izračunu ravni upravnih kazni v zvezi s prijavljenimi živalmi v okviru shem pomoči za živali ali ukrepov podpore na žival
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008
                  1
                ter zlasti člena 63(4), člena 64(6) in člena 77(7) Uredbe; 
            
            
               ob upoštevanju naslednjega:
            
            
               (1)Člen 30 Delegirane uredbe Komisije (EU) št. 640/2014
                  2
                vsebuje pravila za določitev števila ugotovljenih živali za namene prostovoljne vezane podpore, ki temelji na vlogah za pomoč na žival v okviru shem pomoči za živali, ali podpore za razvoj podeželja, ki temelji na zahtevkih za plačilo v okviru ukrepov podpore na žival. Zlasti določa pravila za primere neizpolnjevanja v zvezi s sistemom za identifikacijo in registracijo govedi ter ovc in koz. Uredba Sveta (ES) št. 21/2004
                  3
                določa, da države članice vzpostavijo sistem za identifikacijo in registracijo ovc in koz. Ker navedeni sistem za identifikacijo in registracijo vsebuje zahteve, podobne tistim za sistem za identifikacijo in registracijo govedi iz Uredbe (ES) št. 1760/2000 Evropskega parlamenta in Sveta
                  4
               , je primerno uskladiti pravila za obravnavo neizpolnjevanja v zvezi s sistemom za identifikacijo in registracijo navedenih treh kategorij živali. Pri tem je primerno, da se v skladu z navedenima uredbama sklicevanje na „ušesne znamke“ nadomesti s sklicevanjem na „sredstva za identifikacijo“.  
            
            
               (2)Ob upoštevanju razvoja integriranega administrativnega in kontrolnega sistema ter zaradi poenostavitve je primerno prilagoditi upravne kazni pri shemah pomoči za živali in ukrepih podpore na žival iz člena 31 Delegirane uredbe (EU) št. 640/2014, tako da se iz uporabe upravnih kazni izvzamejo do tri živali, za katere se odkrije, da niso ugotovljene, če jih je mogoče posamično identificirati s sredstvi za identifikacijo ali podporno dokumentacijo, in s prilagoditvijo ravni veljavnih kazni, če se odkrije, da več kot tri živali niso ugotovljene. 
            
            
               (3)V skladu s členom 53(4) Delegirane uredbe Komisije (EU) št. 639/2014
                  5
                morajo države članice kot pogoj za upravičenost do podpore opredeliti zahteve za identifikacijo in registracijo živali iz Uredbe (ES) št. 1760/2000 Evropskega parlamenta in Sveta ali Uredbe Sveta (ES) št. 21/2004, kadar ukrep vezane podpore zadeva govedo in/ali ovce in koze. Poleg tega bi bilo treba v skladu z navedenima uredbama v ustreznih rokih predložiti uradno obvestilo v računalniško zbirko podatkov o dogodkih v zvezi z živalmi, kot so rojstva, pogini in premiki. Neupoštevanje navedenih rokov se šteje za neizpolnjevanje pri zadevni živali. Za zagotovitev sorazmernosti in brez poseganja v druge pogoje za upravičenost, ki jih določi država članica, bi bilo treba govedo, ovce in koze šteti za upravičene do pomoči ali podpore brez uporabe upravnih kazni, če je bilo pozno uradno obvestilo o dogodku v zvezi z živaljo poslano pred začetkom obveznega obdobja reje ali pred referenčnim datumom, kot ga določi država članica v skladu s členom 53(4) Delegirane uredbe (EU) št. 639/2014.
            
            
               (4)Zaradi jasnosti in poenostavitve bi bilo treba besedilo člena 31(3) Delegirane uredbe (EU) št. 640/2014 o sistemu, ki temelji na zahtevku, in sistemu brez zahtevkov medsebojno uskladiti. 
            
            
               (5)Delegirano uredbo (EU) št. 640/2014 bi bilo zato treba ustrezno spremeniti.
            
            
               (6)Da bi imele države članice dovolj časa za prilagoditev svojih sistemov za izvajanje spremenjenih pravil, bi se ta uredba morala uporabljati za vloge za pomoč, vloge za podporo in zahtevke za plačilo, vložene za leta zahtevkov ali premijska obdobja od 1. januarja 2021 dalje –
            
            
               SPREJELA NASLEDNJO UREDBO:
            
            
               Člen 1
            
            
               Delegirana uredba (EU) št. 640/2014 se spremeni:
            
            
               (1)člen 30 se spremeni:
            
            
               (a)odstavek 4 se nadomesti z naslednjim:
            
            
               „4. 
                     Kadar so ugotovljeni primeri neizpolnjevanja v zvezi s sistemom za identifikacijo in registracijo govedi, ovc in koz, velja naslednje:
            
            
               (a)govedo na kmetijskem gospodarstvu, ki je izgubilo eno od dveh sredstev za identifikacijo, velja za ugotovljeno, če je jasno in posamično identificirano z drugimi elementi sistema za identifikacijo in registracijo govedi iz točk (b), (c) in (d) prvega odstavka člena 3 Uredbe (ES) št. 1760/2000;
            
            
               (b)ovca ali koza na kmetijskem gospodarstvu, ki je izgubila eno od dveh sredstev za identifikacijo, velja za ugotovljeno, če je žival še vedno mogoče identificirati s prvim sredstvom za identifikacijo v skladu s členom 4(2)(a) Uredbe (ES) št. 21/2004 ter če so izpolnjene vse ostale zahteve sistema za identifikacijo in registracijo ovc in koz;
            
            
               (c)eno govedo, ovca ali koza na kmetijskem gospodarstvu, ki je izgubilo dve sredstvi za identifikacijo, velja za ugotovljeno, če je žival še vedno mogoče posamično identificirati z registrom, potnim listom za živali, kadar je ustrezno, zbirko podatkov ali na druge načine, določene z Uredbo (ES) št. 1760/2000 oziroma Uredbo (ES) št. 21/2004, ter če imetnik živali lahko dokaže, da je že pred najavo pregleda na kraju samem ukrepal, da bi napako odpravil;
            
            
               (d)kadar je odkrito neizpolnjevanje povezano z nepravilnimi vnosi v register, potne liste za živali ali računalniško zbirko podatkov za živali, vendar ni relevantno za preverjanje izpolnjevanja drugih pogojev za upravičenost razen tistega iz člena 53(4) Delegirane uredbe (EU) št. 639/2014 v okviru zadevne sheme pomoči ali ukrepa podpore, zadevna žival velja za neugotovljeno le, če so taki nepravilni vnosi odkriti pri vsaj dveh pregledih v obdobju 24 mesecev. V vseh ostalih primerih zadevne živali veljajo za neugotovljene po prvi ugotovitvi neizpolnjevanja zahtev;
            
            
               (e)kadar je ugotovljeno neizpolnjevanje povezano s pozno predložitvijo uradnega obvestila o dogodkih v zvezi z živalmi v računalniško zbirko podatkov, zadevna žival velja za ugotovljeno, če je bilo uradno obvestilo poslano pred začetkom obdobja obvezne reje ali pred referenčnim datumom, določenim v skladu s členom 53(4) Delegirane uredbe (EU) št. 639/2014.
            
         
         
            
               Vnosi v sistem za identifikacijo in registracijo govedi, ovc in koz ter uradna obvestila sistemu se lahko v primerih očitnih napak, ki jih prizna pristojni organ, kadar koli popravijo.“;
            
            
               (b)odstavek 5 se črta;
            
            
               (2)člen 31 se nadomesti z naslednjim:
            
            
                „Člen 31
            
            
               Upravne kazni v zvezi z živalmi v okviru shem pomoči za živali ali ukrepov podpore na žival
            
            
               1. Skupni znesek pomoči ali podpore, do katere je upravičenec upravičen v okviru sheme pomoči za živali ali ukrepa podpore na žival ali vrste operacij v okviru takega ukrepa podpore za zadevno leto zahtevka, se izplača na podlagi števila živali, ki so bile ugotovljene v skladu s členom 30(3), če so po upravnih pregledih ali pregledih na kraju samem:
            
            
               (a)odkrite največ tri neugotovljene živali in 
            
            
               (b)neugotovljene živali lahko posamično identificirane s katerim koli sredstvom, določenim v Uredbi (ES) št. 1760/2000 ali Uredbi (ES) št. 21/2004.
            
            
               2. Če so odkrite več kot tri neugotovljene živali, se skupni znesek pomoči ali podpore, do katere je upravičenec upravičen v okviru sheme pomoči ali ukrepa podpore ali vrste operacij v okviru takega ukrepa podpore iz odstavka 1 za zadevno leto zahtevka, zniža za:
            
            
               (a)odstotek, ki se določi v skladu z odstavkom 3, če ne presega 20 %;
            
            
               (b)dvakratni odstotek, ki se določi v skladu z odstavkom 3, če presega 20 %, vendar ne presega 30 %.
            
            
               Če odstotek, določen v skladu z odstavkom 3, presega 30 %, se v okviru sheme pomoči ali ukrepa podpore ali vrste operacij v okviru takega ukrepa podpore za zadevno leto zahtevka ne dodeli nobena pomoč ali podpora, do katere bi bil upravičenec upravičen v skladu s členom 30(3).
            
            
               Če odstotek, določen v skladu z odstavkom 3, presega 50 %, se v okviru sheme pomoči ali ukrepa podpore ali vrste operacij v okviru takega ukrepa podpore za zadevno leto zahtevka ne dodeli nobena pomoč ali podpora, do katere bi bil upravičenec upravičen v skladu s členom 30(3). Poleg tega se upravičencu naloži dodatna kazen v znesku, enakem znesku, ki odgovarja razliki med številom prijavljenih živali in številom ugotovljenih živali v skladu s členom 30(3). Če navedenega zneska ni mogoče popolnoma poravnati v treh koledarskih letih po koledarskem letu ugotovitve v skladu s členom 28 Izvedbene uredbe (EU) št. 908/2014, se neporavnani saldo odpiše.
            
            
               Za vrste, ki niso navedene v členu 30(4) te uredbe, se lahko države članice odločijo določiti drugačno število živali od praga treh živali iz odstavkov 1 in 2 tega člena. Pri določanju navedenega števila države članice zagotovijo, da je v svojem bistvu enakovredno navedenemu pragu, s tem da med drugim upoštevajo glave velike živine in/ali znesek dodeljene pomoči ali podpore. 
            
            
               3. Za določitev odstotkov iz odstavka 2 se število živali v okviru sheme pomoči ali ukrepa podpore ali vrste operacij, za katere se odkrije, da niso ugotovljene, deli s številom živali, ugotovljenih za navedeno shemo pomoči ali ukrep podpore ali vrsto operacij v okviru takega ukrepa podpore za zadevno leto zahtevka.
            
            
               4. Kadar izračun skupnega zneska pomoči ali podpore, do katerega je upravičenec upravičen na podlagi sheme pomoči ali ukrepa podpore ali vrste operacij v okviru takega ukrepa podpore za zadevno leto zahtevka, temelji na številu dni, ko so živali, ki izpolnjujejo pogoje za upravičenost, prisotne na kmetijskem gospodarstvu, tudi izračun števila odkritih neugotovljenih živali iz odstavka 2 temelji na številu dni, ko so navedene živali prisotne na kmetijskem gospodarstvu.“
            
            
               Člen 2
            
            
               Začetek veljavnosti in uporaba
            
            
               Ta uredba začne veljati tretji dan po objavi v Uradnem listu Evropske unije.
            
            
               Uporablja se za vloge za pomoč, vloge za podporo in zahtevke za plačilo, vložene za leta zahtevka ali premijska obdobja od 1. januarja 2021 dalje.
            
         
         
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 19.2.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 549. 
               
               
                  
                     (2)
                  
                        Delegirana uredba Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L 181, 20.6.2014, str. 48).
               
               
                  
                     (3)
                  
                        Uredba Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (UL L 5, 9.1.2004, str. 8).
               
               
                  
                     (4)
                  
                        Uredba (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL L 204, 11.8.2000, str. 1).
               
               
                  
                     (5)
                  
                        Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).